‘Eskom-dokument wys op vaardigheidstekort’ – Solidariteit(Argieffoto: GCIS) Die vakbond Solidariteit meen dat ŉ tenderdokument wat vroeër vanjaar deur Eskom uitgereik is ŉ bewys is dat die kragvoorsiener na kritieke vaardighede op soek is. Die dokument wys glo Eskom se behoefte aan onder meer projekbestuurders, onderhoudsbestuurders en kundigheid om eenhede by kragstasies weer in diens te stel. Solidariteit het dié dokument Donderdag aan die publiek bekend gemaak. Dr. Dirk Hermann, bestuurshoof van Solidariteit, sê die dokument is bekend gemaak in reaksie op Eskom se hoof van menslike hulpbronne wat beweer dat daar nie ŉ vaardigheidstekort by Eskom is nie. Dít nadat die minister van openbare ondernemings, Pravin Gordhan, vroeër in ŉ brief aan Solidariteit gevra het vir vaardighede om die Eskom-krisis behoorlik te pak. “Dit is onmoontlik om die probleem aan te pak as senior personeel dit nie erken nie,” sê Hermann. “Eskom self, die minister en pres. Cyril Ramaphosa erken almal die probleem, maar die persoon by Eskom wat die probleem moet aanpak, ontken dit.” Die betrokke dokument maak melding van ŉ “grootskaalse uittog van vaardighede” sowel as ŉ “massiewe breinkwyn” binne Eskom – veral wat kragopwekking betref. “Die dokument verduidelik dat bloot omdat nuwe aanstellings gemaak is, dit nie noodwendig beteken die kwessie rakende vaardighede is aangepak nie. Dit sit ook uiteen dat nuut aangestelde posbekleërs wel sogenaamde verblyftyd benodig om die bevoegdheidsvlak op te bou wat nodig is om behoorlik in hul rolle te funksioneer.” Benewens Eskom se dokument wat sy behoefte aan vaardighede uiteensit, het Gordhan ook in sy skrywe aan Solidariteit gesê dat Eskom ervare ingenieurs, senior ambagslui en aanleg-operateurs benodig. Solidariteit het reeds ŉ lys van 300 kundiges aan Gordhan en Eskom gestuur wat die vaardigheidsuitdagings die hoof kan bied. “Vaardige mense in Suid-Afrika is gewillig om te help. Die antwoord is op Eskom en die minister se lessenaars. Die res van Suid-Afrika wag in spanning dat die probleem opgelos word, maar daar is bottelnekke by Eskom,” sê Hermann. “Dit is algemene kennis dat daar ŉ vaardigheidstekort bestaan by Eskom – die ligte is af. Vir sekere Eskom-bestuurslede om hierdie konsensus aan te vat dui op ŉ ontkoppeling van die werklikheid. Eskom kort kenners, nie ontkenners nie.”